Täna uurime, kuidas Jeesus
saab tervendada ja vabastada haavatud südant.
Taavet kirjutab Psalmis 147:3:
"Ta parandab need, kelle süda on murtud,
ja seob kinni nende valusad haavad."
Paljud teised salmid kinnitavad,
et Jumal suudab ja tahab meie südant tervendada.
Internetipiibel näitab,
et sõna "süda" esineb Piiblis üle 700 korra.
Kui neid salme hoolega uurida, saab selgeks, et selle all mõeldakse
ainult mõnel korral füüsilist südant, mis pumpab kehas verd.
Südame mõistet kasutatakse Piiblis peaasjalikult
sisemise inimese osas, mida nimetame hingeks ja vaimuks.
Evangeeliumites on palju lugusid,
kus Jeesus tervendab inimeste keha, mis tähendab füüsilist tervenemist.
Täna vaatame, kuidas Ta tervendas ka nende südame.
Ta on praegugi seesama
ning igatseb tervendada ja vabastada katkiseid südameid.
SISEMINE TERVENEMINE JA JÜNGERLUS
Varasemates saadetes rääkisime, kuidas Jumal lõi inimese
kolme selgelt eristatava osana: vaim, hing ja ihu.
Paulus kirjutab 1. Tessalooniklastele 5:23:
"Aga rahu Jumal ise pühitsegu teid läbinisti
ning teie vaim ja hing ja ihu olgu tervikuna hoitud laitmatuna
meie Issanda Jeesuse Kristuse tulemiseks!"
See salm näitab, et Jumal tahab,
et inimene oleks hea tervise juures kõigis oma kolmes osas.
Tõsiasi, et Paulus peab selle palve palumist vajalikuks, näitab,
et inimene võib saada kahjustatud nii vaimus, hinges kui ihus.
Umbes 11 a tagasi sattusin jalgrattaõnnetusse.
Sattusin järsul kallakul väiksesse teeauku
ning lendasin pea ees üle ratta.
Mu keha sai hoobi, murdsin käe ja sain peapõrutuse.
Olin neli päeva haiglas
ja läks veel pool aastat enne kui keha taastus täielikult.
Võik ka juhtuda,
et vigastava hoobi saab me sisemine inimene.
Enne, kui läksin 7-aastasena kooli
läksime emaga poodi koolikotti ostma.
Mulle meeldis punane kott ning valisin selle.
Kohe esimesel nädalal hakkas üks poiss mind koti pärast pilkama.
Ta kutsus seda plikade kotiks.
See mõjus mulle nii, et olin iga päev ärevil,
kas keegi kommenteerib jälle mu kotti.
Mu sisemine inimene ehk süda oli haavatud.
Kehal polnud midagi viga, kuid südames oli nähtamatu,
kuid väga ehtne haav, mis tuletas end iga päev meelde.
Ette võib tulla ka olukordi,
kus kahjustada saavad ühekorraga nii keha kui süda.
Näiteks füüsilise või seksuaalse vägivalla puhul.
Sellised kogemused võivad jätta
erakordselt sügavad haavad meie sisemisse inimesse.
Kui need haavad ei parane,
võivad need varjutada kogu ülejäänud elu.
Jumal teab seda
ning igatseb kannatadasaanut tervendada ja taastada.
Ajastute jooksul on väga paljut viltu läinud,
sest inimene hakkas pattu langedes Jumala vastu mässama.
Jumal saatis Jeesuse maailma selleks,
et taastada kõik, mis oli läinud valesti.
800 a enne Jeesuse sündi
prohveteeris Jesaja Tema ülesande kohta.
Jesaja 61:1:
"Issanda Jumala Vaim on minu peal, sest Issand on mind võidnud;
ta on mind läkitanud viima rõõmusõnumit alandlikele,
parandama neid, kel murtud süda,
kuulutama vabastust vangidele ja avama pimedate silmi."
Piibli järgi on tervenemine ja pääste sama asja kaks poolt.
Jeesuse ristil võidetud pääste sisaldab nii pattude andestust,
kui ka ihu, hinge ja vaimu tervenemist.
Piiblist võime lugeda, kuidas Jeesus tervendas inimesi.
Väga tihti oli see puhtalt kehaline tervenemine.
Teistes lugudes on mõlemad nii kehaline kui sisemine tervenemine.
Mõned lood räägivad aga ainult sisemisest tervenemisest.
Vaatame paari sellist lugu.
Alustame Johannese evangeeliumist 8:2:
"Kuid koidu ajal tuli ta tagasi pühakotta
ning kogu rahvas tuli tema juurde ning ta istus ja õpetas neid.
Aga kirjatundjad ja variserid tõid abielurikkumiselt tabatud naise,
panid ta keskele seisma ja ütlesid Jeesusele:
"Õpetaja, see naine tabati abielurikkumiselt.
Mooses on Seaduses käskinud niisugused kividega surnuks visata.
Mida nüüd sina ütled?”
Aga seda nad ütlesid teda proovile pannes,
et nad saaksid teda süüdistada."
Me ei tea selle naise tausta.
Ainus, mida teame, on see, et ta oli teinud pattu,
mis Vana Testamendi seaduste järgi vääris surma.
Ta tabati otse teolt,
ja nüüd seisis ta häbistamiseks kogu rahva ees.
Tal oli tõesti põhjust karta, et ta loobitakse kividega surnuks,
hukkamõistetuna nii Jumala kui inimeste poolt.
Sisemises inimeses
kandis see naine hukkamõistu, põlgust, häbi ja hirmu.
Ta vajas meeleheitlikult päästmist sõna mõlemas mõttes
nii pattude andestamisena kui tervenemise ja vabastusena.
Jeesuse ees oli keeruline olukord.
Kuidas näidata, et Ta võtab Moosese seadust tõsiselt,
kuid samal ajal vahendab naisele Jumala armu ja armastust?
Pühast Vaimust juhituna vastab Jeesus (7. salm):
"Kes teie seast ei ole pattu teinud, visaku teda esimesena kiviga!"
Ja seda kuuldes lahkusid nad üksteise järel, vanematest alates,
jäid üksnes tema ja keskel seisev naine."
Olen mõelnud, milline geniaalne vastus see oli.
Jeesus ütleb, et Ta täidab küll Moosese seadust
ja naine on väärt surma.
Kes ise pole seaduse vastu eksinud,
sellel on moraalne õigus kohtuotsus täide saata.
Hetkega on süüdistajate hulk kadunud.
Jeesus jääb naisega üksi.
Häbi, mida naine alguses tundis,
kus ta toodi teistest suurema patusena esile,
selles samas häbis tunnistavad ka süüdistajad endid osalised olevat.
Surmaotsus ripub endiselt ta pea kohal.
Jeesus seisab naise ees.
Ta on ainsana ilma patuta.
Temal on õigus visata esimene kivi.
Jeesus küsib naiselt (10-11. salm):
"Naine, kus nad on? Kas keegi ei ole sind surma mõistnud?"
Tema ütles: "Ei keegi, Issand!"
Aga Jeesus ütles: "Ega minagi mõista sind surma.
Mine, ja nüüdsest peale ära enam tee pattu!"
Naine kohtab nii andestust kui armu.
Ta saab vabaks nii häbist kui võlast.
Jeesus selgitab talle, et ta ei ole andeks saanud selleks,
et jätkata sama eluviisi nagu enne.
Südame tervendamise eesmärk
on anda talle võimalus elada edaspidi teistsugust elu.
Ta võis nüüd täita selle koha,
mille Jumal talle algusest peale oli valmistanud.
Me ei tea, mis sai sellest naisest hiljem.
See on aga kindel,
et ta lahkus Jeesusest imelise sisemise tervenemisega.
Vaatame teist näidet Matteuse evangeeliumist,
kus Jeesus ühendab sisemise ja füüsilise tervenemise.
Matteuse 8:2:
"Ja vaata, tema juurde astus pidalitõbine, kummardas teda
ja ütles: "Issand, kui sa tahad, siis sa võid mu puhtaks teha!"
Ja Jeesus sirutas käe välja, puudutas teda ja ütles:
"Ma tahan, saa puhtaks!"
Ja ta sai otsekohe oma pidalitõvest puhtaks."
Mäletad kindlasti, et pidalitõbi oli üks väga kohutav diagnoos.
Kohutav oli nii haigus ise kui ka see, et haiguse leviku piiramiseks
tõrjuti inimene ühiskonnast välja eluaegsesse isolatsiooni.
Igasugune puudutamine, käepigistused jm olid välistatud.
See polnud nagu koroona ajal,
mis on vaid teatud aeg vaid terveks ülejäänud eluks.
Jumal on loonud inimese nii, et ta ei tunne ennast hästi,
kui tema elus pole iial füüsilist kontakti.
Kui Jeesus hakkas teda tervendama,
oleks ta võinud seda teha ka 10 m kauguselt,
tõstes oma käed ja tervendades ta turvalisest kaugusest.
Jeesus aga teadis,
et sellel mehel oli väga vaja, et Jeesus teda puudutaks.
Selline on Jeesus.
Ta teab, mis on meie sügavaim vajadus
ning tahab meid just selles osas puudutada.
Jagan teiega ühe tunnistuse ühest meie aja rootsi naisest.
Olgu ta nimi Teresa, ehkki see pole ta õige nimi.
Tema lugu näitab,
et Jeesus tervendab ja taastab katkiseid südameid ka meie ajal.
Teresa jutustab:
"Kui kogudused lähevad läbi kriiside,
võib see tabada raskelt ka töötegijaid ja liikmeid.
Minu puhul oli tegu vaimse vägivallaga juhtkonna poolt,
mis mind rängalt haavas nii vaimus, hinges kui ihus.
Tõmbusin eemale ning kitarr ja ülistus
said mulle võimsaks relvaks, mis aitasid mul seda kõike üle elada.
Depressioon ja lootusetus koputasid uksele.
Kuigi olin töötanud üle 10 aasta hingehoidjana,
küsisin Jumalalt, kas Tal on mulle selles elus veel midagi
või on nüüd kõik.
Palusin, et ta ütleks mulle selgelt,
nii et ma saaksin aru, mis on järgmine samm.
Jumal juhatas mind väga selgelt Ellel teenistuseni Inglismaal.
Ta andis ka raha, mis oli selleks vaja.
See oli minu jaoks suur samm, sest olin olnud 1,5 a haiguslehel.
Kuigi olin töötanud kogudustes hingehoiuteenistuses,
kuulsin seal õpetust, mis oli minu jaoks uus.
Nimelt see, et inimese vaim võib saada vigastatud.
Mõistsin, et see oligi see, mis oli minuga juhtunud.
Sain abi ja see tõi tervenemise mu murtud ja purustatud vaimule.
Mõistan nüüd inimesi, kel on sügavad haavad.
Üks raskendav asjaolu mu sügavalt haavatud vaimule
oli täielik hüljatus ja ka abielulahutus tegi oma osa.
Olen südamest tänulik Isandale, kes vastab meie appihüüdele
ja toob väljapääsutee, mida me ise ei leiaks.
Täna saan teisi abivajajaid teenida hoopis teisel viisil
ja mõista neid, kes on läinud läbi samast, mis mina."
Teresa juhtum näitab, et tema sügavaim haav oli ta inimvaimus.
Taavet tunnistab samast asjast:
Psalm 142:4:
"Kui minu vaim nõrkeb mu sees, siis sina tunned mu teerada.
Teele, mida ma käin, on minu jaoks peidetud püünised."
Mõistan seda nii, et meie vaim on meie olemuse sügavaim paik.
Vaimu läbi suhtleme Jumalaga.
Johannese 4:24:
"Jumal on Vaim ja kes teda kummardavad,
peavad teda vaimus ja tões kummardama."
Kui su vaim on haavatud, võib sul olla raske Jumalaga suhelda.
Temaga kontakti saamine tundub võimatu.
Tunned end ehk läbikukkunud, halva kristlasena.
Ehk on sul tunne, et Jumal on su ära heitnud
ega taha enam sinuga midagi tegemist teha.
Jumal on pannud su vaimu
sinu unikaalse, Temalt pärit identiteedi.
Selle, mis teeb sinust sinu,
selle inimese, keda ongi ainult üks eksemplar.
Jumal ei tee koopiaid.
Sinu identiteeti on ehk kahjustatud, nii et sa ei tea, kes sa õieti oled.
Su enesetaju on nõrgestatud ja tunned end väärtusetuna.
Neid on palju, kes on väliselt endas kindlad,
kuid tegelikult on nende minapilt nõrk.
Väliselt tugeva fassaadi taga võib olla ebakindel inimene,
kelles suur vajadus heakskiidu järele.
Me kogemus Elleli teenistuses on et vaimu tervenemine
on üks tervenemise ja vabastuse tähtsamaid võtmeid.
Inimesed, kes on üle elanud raskeid asju,
on saanud kannatada sageli nii vaimus, hinges kui ihus.
Sel juhul ei piisa ainult keha ja hinge tervenemisest.
Inimesel pole võimalik täiesti terviklikult toimida,
kui ta vaim on rivist välja löödud.
Jumala loodud kord näeb ette, et inimvaim on juhtival kohal.
Meie vaim on loodud omama otseühendust Jumalaga.
Me vaim saab Pühalt Vaimult
nii elu kui jõu, mille edastab hingele ja kehale.
Kui me hing allub vaimule,
toimimegi nagu Piiblis kirjeldatud vaimne inimene.
Sellisel juhul toimivad ka hinge funktsioonid
nagu mõistus, tunded ja tahe õigesti, nii nagu Jumal oli mõelnud.
Kui inimese vaim on raskelt haavatud,
on tal peaaegu võimatu täita oma juhirolli inimeses.
Meie hing tunnetab seda
ja püüab haarata võimu ning asuda meis ise juhikohale.
Nii saab meist Piiblis nimetatud hingeline inimene.
Jumal ei loonud inimest olema juhitud mõistusest või tunnetest.
See juhiks meid vältimatult valesti.
Seepärast ongi tähtis lasta Jumalal oma vaim tervendada,
nii et see toimiks Jumala täiusliku plaani järgi.
Läheme tagasi saate põhiteema juurde.
Kuidas saab Jeesus tervendada haavatud südame?
Teekond tervenemisse ja vabastusse
sõltub haavast, mille süda on saanud.
Nii et kahjuks ei saa ma anda valmis retsepti
nagu näiteks "10 sammu südame tervenemiseni."
Iga inimene on unikaalne ning nii ka ta haavad ja vigastused.
Teekond tervenemise ja vabastuseni on iga juhtumi puhul erinev.
Sõltume täielikult Püha Vaimu abist ja juhtimisest.
Samas on Pühal Vaimul väga raske haavatut aidata,
kes ei tunnista, et ta süda on haavatud ja ta vajab ravi.
Võibolla mõistad, et su süda on haavatud.
Näed sümptome kõiges selles, mis su elus ei toimi nagu peaks.
Enne kui sügav tervenemine võimalik, peaksid sa ka mõistma, millal
ning kuidas sai su süda haavatud ja kahjustatud
ja millised elu olukorrad ja seigad on su sisemist inimest kahjustanud.
Kui oled selle olukorra tuvastanud, mis sind kahjustas,
siis on vaja, et Püha Vaim valgustaks veel mõnda küsimust.
Kes olid need, kes tegid sulle liiga?
Kas see oli mõni nende otsus, mis haavas su südant?
Neile on sul vaja andeks anda.
Andestamatus takistab tervenemist ja vabastust.
Kui oled andestanud, saad paluda, et Jumal
lõikaks sind lahti kõigist ülekohtustest hingesidemetest nende inimestega.
Teine küsimus on see, et kas selles olukorras
oli osa ka su oma käitumisel, kus tegid ise pattu?
Sel juhul on sul vaja võtta vastutus omaenda käitumise eest.
Palu Jumalalt andeks ja pöördu sellest patust.
Teine asi, mille eest pead ehk andeks paluma, on see,
kui oled kasutanud jumalatuid viise oma sisemise valuga toimetulekuks.
Näiteks kibeduse alalhoidmise või eneselohutamisega
valede vahenditega nagu alkohol, porno või šokolaad.
Kui see on tehtud ja loodetavasti on kõik mustus haavalt maha pestud,
kuna haav, mis on täis mustust, ei parane.
Seepärast ongi tähtis võtta aega, kuni kõik patt, andestamatus
ja võimalik deemonlik mõju on eemaldatud.
See pole sugugi ebatavaline, et sügavad sisemised haavad
saavad deemonliku mõjutuse maandumisplatsiks.
Deemoneid ei saa tervendada vaid need tuleb lihtsalt välja visata.
Peale seda oleme valmis paluma,
et Jumal tuleks ja tervendaks südamehaavad.
Jumal igatseb väga vabastada meid nii hinges kui vaimus.
Haavade tervenemine võtab aega, on see siis ihus või südames.
Mida sügavam haav, seda kauem võtab tervenemine aega.
Ära ole pettunud, kui Jumal ei tervendagi sind silmapilkselt.
Palume nüüd koos oma haavatud südame pärast.
Kui tunned, et see käib sinu kohta, julgustan sind kaasa paluma.
Vali üks seik, kus su süda sai haavatud.
Las see palve käia just selle konkreetse juhtumi kohta.
Kõigepealt ilmub ekraanile palve, kus saad otsustada andeks anda
sellele või neile, kelle tõttu sai su süda haavata.
Kui oled selle palve palunud,
on minu kord paluda, et Jumal vabastaks sind sellest,
mis seob sind nende inimeste ja olukordadega.
Teine kirjalik palve annab võimaluse tunnistada
ja paluda Jumalalt andeks su enda patt
selles olukorras, kus haavamine toimus
või ka selle patuse käitumise, kuidas juhtunule reageerisid.
Kui oled sellegi ära palunud, on taas minu kord
paluda tervenemist su haavatud südamele.
Alustuseks loen ette palve, mis annab võimaluse andestada neile,
kes haavasid sind konkreetses olukorras.
"Jeesus, Piibel ütleb,
et Sina mõistad kohut elavate ja surnute üle.
Otsustan nüüd, et annan Sinu kui Kohtuniku kätesse
selle inimese (või inimesed), kes mind haavasid siis, kui.."
Siin kirjelda olukorda, kus said haavata.
"Tahan neile andeks anda, kuid suudan seda vaid Sinu abiga.
Aita mul sellele otsusele kindlaks jääda.
Puhasta mu süda kõigest kibedusest ja kättemaksusoovist.
Jeesuse nimel, aamen."
Nüüd on sul võimalus seda ka ise paluda:
"Jeesus, Piibel ütleb,
et Sina mõistad kohut elavate ja surnute üle.
Otsustan nüüd, et annan Sinu kui Kohtuniku kätesse
selle inimese (või inimesed), kes mind haavasid, kui..
(kirjelda olukorda, kus haavamine toimus)
Tahan neile andeks anda, kuid suudan seda vaid Sinu abiga.
Aita mul sellele otsusele kindlaks jääda.
Puhasta mu süda kõigest kibedusest ja kättemaksusoovist.
Jeesuse nimel, aamen."
Jumal, ma tänan Sind oma venna või õe eest,
kes praegu oma tahte otsusega on oma haavajatele andestanud.
Palun lõika läbi need ülekohtused sidemed,
mis seovad teda nende inimeste ja nende tegude külge.
Lõika nad vabaks kõigest, mis seob neid selle olukorraga,
mis nende südant haavas ja kahjustas.
Jesaja prohveteeris,
et tuled tervendama neid, kellel murtud süda,
kuulutama vabastust vangidele ja vabastust seotutele.
Tänan Sind, Jeesus, et teed praegugi just seda.
Annad vabaduse sellele,
kes nii kaua on olnud seotud selle külge, mis kunagi juhtus.
Palun tõsta mu vend ja õde sellest rõhumisest ja valust välja,
mida nad on kõik need aastad kandnud.
Lase nende süda saada puhtaks kõigest vanast saastast
ja anna neile tagasi kõik, mis neilt varastatud.
Vabadus, rõõm, tulevik, lootus,
tervis, hea enesetunne ja hea majanduslik olukord.
Palun, et kõik needused saaksid murtud, Jeesuse nimel, aamen.
Nüüd läheme edasi tunnistuspalve juurde.
Mina loen selle ette ja siis saad aega, et seda ise paluda.
"Taevane Isa, Sina tead kõiki minu päevi.
Sina tead seda olukorda, kus mu süda sai haiget ja haavatud.
Tunnistan Sulle pattu, mida tegin selles olukorras.
Nüüd saad öelda, mis sa ise oma arust toona valesti tegid.
Palun ilmuta mulle ja andesta iga patune käitumine,
mida olen oma valust ülesaamiseks kasutanud, näiteks..
Nimeta ebaõigeid viise, mida tead, et kasutasid valuga toimetulekuks.
Nüüd on sinu kord:
"Taevane Isa, Sina tead kõiki minu päevi.
Sina tead seda olukorda, kus mu süda sai haiget ja haavatud.
Tunnistan Sulle pattu, mida ma ise selles olukorras tegin.
(nüüd saad öelda, mis sa ise oma arust toona valesti tegid)
Taevane Isa, ma tänan Sind, et Su Sõna ütleb, et kui meie
tunnistame oma patud, oled Sina ustav ja õiglane,
ning annad meile patud andeks ja puhastad kõigest ülekohtust.
Jeesuse nimel ütlen sulle, et su patud on sulle andeks antud!
Kui tahad, võid nüüd
vastu võtta Jumala andestuse ja anda andeks ka iseendale.
Annan sulle hetke, et saaksid seda teha.
Taevane Isa, palun tervenda haavatud ja murtud südamed.
Tervenda nii hing kui vaim.
Tervenda me meeled, tunded ja tahe.
Tervenda meie identiteet ja võime Sinuga suhelda.
Sina tead, kus on see haav ja ma palun, vii oma palsam
me sisemise olemuse kõige sügavamatesse soppidesse.
Vabasta allasurutud emotsionaalne valu.
Las nutt tuua välja kõik tardunud pisarad.
Kutsume Sind sinna, kus oli allasurutud viha ja pettumus.
Aita meil julgeda taas lubada endale tundeid.
Puhasta me emotsioonide kelder kõigest risust ja rämpsust.
Isa, mõistame, et see protsess võtab aega.
Aita mu venda ja õde mitte põgeneda selle protsessi eest.
Anna neil kogu abi, mida nad vajavad
et lubada Sul viia neid sammhaaval läbi terve tervenemisteekonna.
Kui vaja, anna neile ka keegi,
kellega rääkida ja kes neid saadab sellel teel.
Tänan Sind, taevane Isa,
et oled alustanud seda head tööd ning viid selle ka lõpule.
Sa ei hülga meid ega jäta meid maha.
Oled meie poolt ja mitte vastu.
Sul on kogu vägi ja meelevald.
Kes Sinu kaitse all elab, on turvalisuses,
vaatamata elutormidele.
Aamen.
Oleksin võinud südame tervenemise kohta öelda veel palju.
See, millest viimase pooltunni jooksul rääkisin,
võtab kursustel tavaliselt kaks nädalavahetust.
Minu eesmärk täna oli anda sulle lootust.
Sinu lugu ei ole veel läbi.
Haavatud süda võib saada terveks ja vabaks.
Palve ajal palusin sul valida vaid üks juhtum, kus sind haavati.
Nüüd saad kasutada sama palvet
teiste olukordade jaoks, mis sind haavanud ja kahjustanud.
See saade jääb TV7 saadete arhiivi,
et saaksid selle juurde tagasi pöörduda,
kui vajad oma palvete sõnastamisel abi.
Samas pea meeles, et palve ei ole maagiline valem.
Jumal kuuleb sind sama palju ka siis, kui palvetad oma sõnadega.
Järgmisel nädalal vaatame,
kuidas võis sind mõjutada aeg su ema kõhus.
Elu ei alanud su sünnil vaid viljastumisel.
9 kuu jooksul enne su sündimist
laoti suur osa vundamendist, millele hiljem su elu ehitus.
Jumal tahab panna õigeks selle, mis juba siis valesti läks,
nii et võiksid elada ülevoolavat elu, mille Ta oli sinu jaoks määranud.
Seniks soovin sulle Isandalt kõike head.
Jeesus on Tee, Tõde ja Elu.
Soovime ja palume, et kõik inimesed
kuuleksid Jumala head sõnumit tervenemisest Jeesuses.
Meedia ja TV kaudu on võimalik jõuda paljudeni.
Palveta, et need saated jõuaksid nendeni, kes seda enim vajavad.
Kui võimalik, toeta ka majanduslikult.
Täname su palvete ja toetuse eest.
Kui tunned, et sul oleks vaja neid teemasid sügavamalt õppida,
oled teretulnud Ellel Ministries kursustele.
Rohkem infot (inglise k): https://ellel.org/uk/
Soome keeles: http://www.ellel.fi/
Tõlge: Riina Aasa